
        
            
                
            
        

    
	АФГАН АРДЫН СУРГАМЖИТ ТҮҮХ, БЯЦХАН ҮЛГЭРҮҮД

	“БНМАУ. Ардын Боловсролын Яамны Сурах бичиг, сэтгүүлийн нэгдсэн редакцын газар” Улаанбаатар хотноо 1985 онд эрхлэн хэвлүүлсэн номыг

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	 

	[image: Image]

	 

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ӨМНӨХ ҮГ

	Хүүхдүүд ээ!

	Ямар ч улс орон өөрийн ард түмний үлгэр түүх, домогтой байдаг билээ. Аль ч орны аман зохиол нь тэр орныхоо аж амьдрал, хүн зоны санаа бодол, хүсэл эрмэлзэл, зан заншил, ёс горимыг тов тодорхой тусгасан байдаг юм. Та нар үүний өмнө Вьетнам ардын үлгэрүүд, Солонгос ардын үлгэрүүд, Болгар ардын үлгэрүүд гэх зэрэг олон орны үлгэрийн номыг эх хэл дээрээ уншиж сонирхохдоо тэр орны аж байдалтай танилцсан нь лавтай. Тэгэхлээр бас нэг орны үлгэрийг та нарт уншуулж тэр оронтой танилцуулах сан гэж мэрийсэн юм. Энэ нь 1978 оны 4 дүгээр сард хувьсгал хийж ардын ардчилсан төрийг тогтоож гартаа авсан Афганистан улсын, ардын сургамжит түүх, үлгэрүүд юм. Энэ номыг ЗХУ-ын «Детская литература» хэвлэлийн газраас 1980 онд хэвлэсэн байна.

	Уг номыг бид уншаад өөрийн орны хүүхдүүдэд дамжуулбал сонирхолтой бөгөөд сургамжтай, хөгтэй бөгөөд хөгжилтэй юм гэж бодлоо. Тэгээд бид уул номыг орчуулав. Үлгэрүүд нь маш богинохноос гадна инээд хүргэм сонирхолтой агаад мартаж болшгүй сургаалтай юм. 

	Та нар унш даа. Тэгээд хоорондоо ярилц даа!

	МУУР БА ХОТОЧ НОХОЙ

	Эрт урьдын цагт юм гэнэ. Нэгэн удаа муур, хоточ нохой хоёр уулзжээ. Хоточ нохой өдөржингөө нугаар явж эзнийхээ сүргийг хариулдаг ажээ. Орой болохоор эзнийхээ бэлдсэн хоолыг цадталаа идээд, дараа нь бөх гэгчийн нойрсдог ажээ.

	Муур нохойноос асуусан нь:

	— Найз минь, чи яагаад амттаныг идэж, санаа зовох юмгүй тайван унтаж амардаг юм бэ? Гэтэл би халамжтай сайхан энхрийлэлд байгаа ч тайван нойрсож амтат хоол идэхгүй юм гэжээ.

	Хоточ нохой хариуд нь:

	— Гүйж, харайж хөдөлмөрлө. Тэгвэл хоол олдоно. Сайн ажилла. Тэгвэл тавтайяа унтана гэжээ.

	ДОМБОНЫ БУРУУ

	 

	Нэг удаа хүү домботой ус руу өнгийж дүрсээ харав. Тэр хэлээ гаргаж үзвэл усанд мөн л тийм дүрс үзэгджээ. Тэр толгойгоо хөдөлгөхөд дүрс толгойгоо хөдөлгөжээ. Хүү айгаад эцэг дээрээ гүйж очоод:

	— Аав аа, аав аа! Домбонд нэгэн хүн суугаад намайг даажигнаад байна! гэжээ.

	Эцэг нь итгэсэнгүй, домбон дээр очоод түүн рүү өнгийж харав. Түүн дотор нэгэн сахалтай эр байхыг олж хараад, ямар хачин юм бэ! гэж гайхжээ. Эцэг хэлээ гаргахад, сахалт бас хэлээ гаргажээ. Эцэг толгойгоо сэжлэхэд сахалт бас л толгойгоо сэжилжээ. Эцэг уурлаад домбыг толгой дээрээ өргөж байгаад...

	Тас няс! гээд л домбо газар унаж бут үсрэв.

	— Хөгшин зөнөг чи ингээд хүн даажигнаж, хүүхэд айлга, май чи! гэж гэнэ.

	... Ингээд хүү нь эцэгтээ итгэв үү, эцэг нь хүүдээ итгэв үү, бод доо.

	НӨХӨРЛӨЛИЙН ТУХАЙ

	Эрт урьд цагт талд нэг нь хөлгүй, нөгөө нь сохор хоёр хүн тааралджээ.

	Юу хийдэг юм бил ээ? Яадаг бил ээ? Яаж хүнтэй учирч усанд хүрдэг бил ээ?

	Нэг нь явж чадах боловч нүдгүй учир хаашаа явж байгаагаа харж чадахгүй. Нөгөө нь хаашаа явж байгаагаа харж чадах боловч хөлгүй. Гэвч аз болж хоёулаа ухаантай улс байжээ. Ингээд зөвхөн нөхөрлөл тэднийг зовлонгоос аварч чадна гэдгийг ухаарцгаажээ. Тэгээд сохор нь хөлгүйгээ үүрч, хараатай нь зам зааж явжээ.

	Нэгэн морь энэ түүхийг сонсоод хэлсэн нь:

	— Нөхөрлөл гэнэ шүү! Хэн өөрөө өөртөө эзэн болбол тэр нөхөрлөлгүйгээр амьдарч болно гэж хэлж гэнэ.

	Та нар дараа нь энэ морьтой юу тохиолдсоныг хойнох үлгэрээс уншаад мэдэх болно.

	 


НӨХРИЙН ХЭРЭГ БҮТВЭЛ ӨӨРИЙН ХЭРЭГ БҮТНЭ

	Захаас илжиг, морь хоёр буцаж явжээ. Ингээд ийм нэгэн явдал болжээ. Илжиг толгойноосоо өндөр ачаатай, морь хөнгөн шингэн алхалж явжээ. Тэд явж явж замын хагаст ороод илжиг ядраад мориноосоо гуйжээ.

	— Нөхөр ёсоор надад туслаач! Миний ачааны хагасыг аваач! гэжээ.

	Гэвч морь зөвхөн чихээ хулмалзуулжээ. Хэсэгхэн яваад илжиг гуйж эхэлжээ.

	— Би бүр барахгүй нь ээ, туслаач! гэжээ.

	Гэтэл морь зөвхөн чихээ салбалзуулжээ. Зам уул өөд өгслөө. Тэгэхэд илжиг удахгүй унах нь гэдгээ мэдээд, гурав дахь удаагаа мориноос:

	— Туслаач! гэв.

	— За яах вэ, би юухан хээхнийг өөртөө авъя. Чи ачаагаа авч яв, би чиний өмнөөс аахилж, янцаглая гэж морь хэлжээ. 

	Илжиг дахин хэд алхаад ойчив.

	— Хонгор минь, бос бос! гэж эзэн нь гуйжээ. Гэвч илжиг босож чадсангүй. Эзэн илжигнээс ачааг буулгаад, бүх ачааг моринд ачжээ.

	Одоо бол илжиг хөл нь хөнгөрөв. Морь хоёулын өмнөөс аахилж, уухилж янцаглав...

	Хар толгойгоо бодвол хоёр дахин хүнд, хамтраад хийчихвэл дөрөв дахин хөнгөн гэдэг дэмий ч үг биш ажээ.

	НОМЫН САНГИЙН ХУДАЛДАГЧ, ЭМИЙН САНЧ ХОЁР

	Нэг удаа эмийн санч зэргэлдээх номын худалдааны дэлгүүрт оржээ. Тэр лангуун дээрх шинэ номыг хараад, худалдагчаас ингэж асуужээ:

	— Эрхэм минь, энэ номыг унших хэрэг байна уу, хэлж өгөөч? Энэнээс ямар нэг ашиг гарах бол уу? гэж асуужээ.

	— Эрхэмсэг нөхөр минь намайг уучлаарай, би өөрөө ч уншиж амжаагүй л байна гэж номын худалдагч хариулжээ.

	Эмийн санч гайхаж:

	— Хүндэт нөхөр минь, чи өөрөө уншаагүй байж яагаад худалдана вэ?

	— Эрхэм нөхөр минь, чамайг худалддаг бүх эмээ ууж үздэг гэж мэдсэнгүй л дээ! гэж номын худалдагч хариулжээ.

ХОВЧ ЧОНО

	Эрт урьд цагт юм гэнэ. Нэг өдөр амьтны хаан Бар хамрын ханиад хүрчээ. Энэ өвчнөөр үхэхгүй нь мэдээж. Гэтэл аминд нь хүрэх юм бол албатнуудад нь аюултай болно гэж дээд эзний санаа зовж айжээ. Ингээд бүх амьтан нэгэн зэрэг түүнд үнэнчээ үзүүлэх гэж Барынд очжээ. Зөвхөн үнэг л ирсэнгүй. Бар энэ өдөр хамар доорхоосоо цаашхыг харах тэнхэлгүй байлаа. Харин чоно, үнэг байхгүй байгааг хэлээгүй бол Бар түүний байгаа, байхгүйг ажиглахгүй байсан биз ээ.

	— Эзэн хаан минь, таныг бүх амьтад эрүүл болтугай! гэж ерөөхөөр ирсэн байхад зөвхөн үнэгний дуу таныг арай чүү найтааж байхад чинь сонсогдохгүй байна гэж чоно Барын чихэнд шивгэнэжээ.

	Бар хилэгнэн уурлаж хурц шар нүднийхээ өмнө үнэгийг авчрахыг тушаажээ. Үүнийг үнэг мэдээд, өөрөө Бар дээр хурдан гүйж иржээ.

	— Аргат шар амьтан минь намайг бүх амьтан эргэж ирцгээсэн байна, гэтэл чи!.. гэж дээд эзэн архирчээ.

	— Эзэн хаан минь, битгий уурла! Би таны өвдсөнийг сонсоод шууд эм олохоор явсан гэж үнэг хариулжээ.

	— Аа тийм үү... ямар нэг эм олов уу? гэж Бар зөөлөрчээ.

	— Тийм ээ! Хамрын ханиаданд хамгийн хэрэгтэй эм, манай чононы зүүн хойд хөлийн тавхайд байна.

	— Үнэхээр гэж үү? Хэрвээ тэр эм хэрэг болохгүй бол сайхан мэдээрэй! гэж Бар хэлжээ.

	Гэвч үнэг өчүүхэн ч айсангүй, хамрын ханиад гэдэг өвчнийг юугаар ч эмчилсэн бай, аяндаа л эдгэрчихдэг. Хэд хоног өнгөрсний дараа үнэг ойгоор явж байгаад чонотой тааралдвал тэр гурван хөлтэй болсон байжээ. 

	Тэгтэл үнэг түүнд:

	— Найз минь санаж яв. Хов живийн гай гэдэг тэнгэр лүү нулимсан шиг, дараа нь толгой дээр буудаг юм шүү гэжээ.

	ХААН, САЙД БА НАНЖИН ЧАВГА

	Нэг өдөр хаан, сайд хоёр ханатлаа идэх нанжин чавга олуулахаар бүх шадар бараа бологчоо явуулжээ. Сайд улс гүрнийхээ чухал хэргийг бодсоор байгаад сэтгэл нь үймэрсэн байжээ. Хаан бол улс гүрнийхээ нэг ч ажлын талаар боддоггүй болохоор сайдаа элэг барихыг боджээ. Тэр нанжин чавга чимээгүйхэн шиг идээд сайдынхаа өмнө ясыг нь тавиад байж. 

	Хаан нанжин чавгыг бүгдийг идэж дууссаны дараа:

	— Миний сайд ийм ховдог гэж би мэдсэнгүй. Чиний урд овоолоостой ясны тоогоор үзэх юм бол чи миний гүрэнд хамгийн идэмхий нь юм байна, ха-ха-ха-ха! гэжээ.

	Хааны урд талд нэг ч яс байхгүйг хараад сайд:

	— Сайд, миний хувьд би гүрэндээ хоёр дахь хүн. Хаан чи нэгдүгээр хүн бөгөөд хамгийн идэмхий нь мөн. Яагаад гэвэл чи нанжин чавгаа ястай нь идчихжээ.

	 


ХААН БА ЦЭЦЭРЛЭГЧ

	Нэгэн удаа хаан цэцэрлэгийн хашааны хажуугаар өнгөрч яваад хашааны цаана интоорын мод суулгаж байгаа өвгөнийг хараад:

	— Хүүе, өвгөн минь ханат гэр нь холдож хадан гэр нь ойртсон амьтан чи энэ модны ургахыг хүлээж чадахгүй. Дэмий юманд санаа тавих ямар хэрэг байна? Би чиний юу хэлэхийг мэднэ. Чи бол:

	«Өвгөд дээдэс маань бидний төлөө хөдөлмөрлөсөн, харин бид ач үрстээ хөдөлмөрлөх ёстой» гэх гэж байгаа биз дээ.

	Гэвч чи хэлээдэх, аль дивангарын өнгөрсөн завхарсныг бодох хэрэг байна уу? Мөн харанхуйгаас гарч ирээгүй ямар нь ч үл мэдэгдэх ирээдүйг бодох хэрэг үү? Одоогийн юм одоогийнхоо бидэнд л хэрэгтэй гэжээ.

	— Эзэнтэн та цэцэрлэгч намайг ойлгоно гэж үү? Чи өнгөрснийг эргэж санахыг хүсэхгүй байна. Тэгэхээр чиний туулсан амьдрал туйлын сайхан байсан хэрэг. Чи ирээдүйг бодохыг хүсэхгүй байна, тэгвэл чи түүнээс айж байгаа хэрэг. Иймд би чиний одоогийн байдалд атаархахгүй байна! гэжээ.

ХААН, ИХ САЙД БА МЯНГАН АЛТАН ЗООС

	Бас нэгэн удаа нэг худалдаачин, хаанд сайхан морьд авчирч өгчээ. Хаан тэднийг худалдан аваад морьдынхоо хашаанд хийжээ. Худалдаачинд ахиж мянган алтан зоос өгөөд:

	— Надад ахин ийм морьд авчирч өг! За яв! гэжээ. 

	Худалдаачин бөхийн ёслоод үг дуугүй яваад өгчээ. Нэлээд хугацаа өнгөрчээ. 

	Хаан сайдаа дуудаад:

	— Овсгоотой сэргэлэн сайд минь! Миний гүрний хамгийн тэнэг хүмүүсийн нэрийг надад бичиж өг! гэхэд нь сайд мишилзээд:

	— Энэ бололгүй яах вэ. Танд хэрэгтэй гэж үү? гэтэл хаан уурлах маягтай болов.

	— Эзэнтэн минь, миний аймшиггүй хэлэх үгийг уучилна уу? Гэвч энэ нэрсийн нэгдүгээрт таны нэрийг оруулах болно шүү дээ. 

	Хаан ийм эвгүй үгийг сонсоод гайхахад сайд түүнд ойлгуулж:

	— Санаж байна уу? Чи худалдаачинд мянган алтан зоос өгөөд, барьцаанд нь юу ч аваагүй шүү дээ. Тийм үү?

	— Тийм ээ.

	— Чи, тэр ямар хүн болохыг, хаанаас ирснийг мөн мэдэхгүй шүү дээ, тийм үү?

	— Тийм ээ.

	— Тэр чамд морь авчирч өгнө гэж чи бодож байгаа, тийм үү?

	— Хэрэв аваад ирвэл яах вэ?

	— Тэгвэл тэнэгүүдийн нэрсийн жагсаалтаас би чиний нэрийг хасаад оронд нь тэр худалдаачны нэрийг бичнэ гэжээ.

ХААН БА АЛИ МУХАММЕД

	Нэг өдөр хаан зарц, бараа бологчидгүй явсаар хотын хаалга хүрчээ. Тэр Али Мухаммед гэдэг туйлын хөгжилтэй, аймшиггүй зальтайгаар нэрд гарсан хүнтэй тааралджээ. Эзэнтэн Али Мухаммедыг зогсоогоод, түүнд ийм нэгэн асуулт тавьжээ.

	— Танай гүрний эзэн хаан хэрцгий юу? хэлж өгөөч гэжээ. 

	Али Мухаммед хариулахдаа:

	— Догшин, энэ үг ч тохирохгүй юм. Араатан! гэв.

	Тэгээд хаан асуусан нь:

	— Чи намайг танихгүй байна уу?

	— Би чамайг яаж мэдэх бил ээ, харийн хүн үү?

	Хаан жуумалзаж:

	— Өөдгүй амьтан. Чи өөрийнхөө хаантай ярьж байна. Чи түүнийг доромжилсноо мэдэж ав.

	— За сайхан мэдээрэй гэж Али Мухаммед амарлингуй хариулав. — Хүмүүс намайг солиотой гэдэг юм. Худлаа биш байжээ. Хэнийг ч танихгүй, тэр ч байтугай өөрийнхөө хааныг догшин гээд хэлчихлээ. Бас тэгээд тэнэгүүдийг цаазалдгийг мэдсэнгүй гэжээ. 

	Хаан уруу царайлан инээмсэглэж:

	— Чиний үг үнэн бөгөөд ухаантай юм. Чамайг солиотой гэхэд хялбархан итгэж болохгүй нь, тэдгээр үг чинь хэтэрхий дайчин, үнэн бөгөөд ухаантай, гэхдээ чи дамшиглаж байна! Чамайг энэ худлаа ярьсны чинь төлөө цаазлахад огт харгис биш, үнэнч шударга зүйл болно. 

	Харин Али Мухаммед хариу бодож олоод хэлсэн нь:

	— Эзэн хаан минь, би тантай маргалдахыг хүсээгүй, гэтэл чи өөрөө өөртэйгөө маргалдсан шүү дээ. Эхлээд үнэнч гэж хүлээсэн, дараа нь намайг солиотой гэдэгт итгээгүй.

	Гэвч солиотой хүнээс, өөр ямар хүн хаандаа үнэнийг ярьж чадах бил ээ?

	 


ХААН, ДАРХАН ХОЁР

	Нэгэн өдөр хаан дархныг дуудаж:

	— Чамайг надад шижир алтаар хуяг давтаж хийхийг тушааж байна. Тэр үед надад бүх хаан атаархах болно гэв. 

	Дархныг явсан хойно сайд:

	— Эрхэмсэг эзэн минь, тийм хуяг ер нь байгаа ч үгүй, тэгээд ч алтаар хийсэн хуяг юунд хэрэгтэй юм бэ? Дайснууд тань ган чинжаалтай байхад таны алтан хуяг ямар хэрэг болох вэ дээ? Тэгээд ч их үнэтэй бүтнэ гэжээ.

	— Хм...  Эзэн байна гэдэг яасан хэцүү вэ? Алдах нь эгэл хүн шиг амархан, алдаагаа засахад хүнд юм гэж хаан хэлэв. Хаан эзнээ алдаа гаргахад харьяатууд нь өшөөг нь авдаг юм гэж л ганцхан тайвшрах юм. Дархан хуягийг авчирч өгөхөд, чи түүнийг сайн туршиж үзэх хэрэгтэй гэжээ.

	Дархан хуягийг авчирч өгөхөд, хаан түүнийг газар дэлгэж тавиад туршиж, сэлмээр цавчиж голоор нь хуваагаад дархан руу:

	— Урвагч! Ичгүүргүй амьтан! Чи гарын ая даахгүй хуяг хийчхээд бас хөлс авахыг бодож байна уу? Эндээс зайл! гэжээ. 

	Дархан тэндээс гашуудан буцаж ирээд:

	— Биднийг хаан хоосруулж гүйцлээ. Хэчнээн ч алт хуягт оров доо? Цаг барж гүйцээснийг нь бас яана! гэж охиндоо ярьжээ. 

	Охин эцгээ тайвшруулаад:

	— Хуягаа засаад өг, би хаанд түүнийг чинь аваачиж өгье гэв. Хуяг бэлэн болсон хойно охин өмсөөд хааны ордон руу явжээ.

	— Энэ хуягаа ав. Тэгэхдээ харин одоо өмсөөтэй байхад чанарыг нь турш хаан минь! гэж охин хэлжээ.

	Хаан хөлс төлөхгүй юм сан гэхдээ хөө хуяг, зоригт охин хоёрыг аль алийг нь тас цавччихмаар санагдавч сачий нь хүрсэнгүй. 

	Хаан хүн хөгийн юм болно биз дээ, тийм үү? Тэгээд ч гомдоолгүй гар цайлгасан гэнэ лээ.

	 


ЦӨӨВӨР ЧОНО

	Эрт урьдын цагт юм гэнэ ээ. Нэгэн удаа хэсэг цөөвөр чоно зөвлөгөөн хийхээр цугларчээ. 

	Тэдний нэг хамгийн буурал, хамгийн ухаантай нь:

	— Ах дүү цөөвөр чононууд аа! Одоог хүртэл бидний хэн маань ч гэсэн хувиа хичээж зөвхөн өөрийгөө боддог, тэгэхээр ганцхан өөрийнхөө ч тухай биш бидний төлөө санаа тавих удирдагчаа сонгоё. Тэгэх үү? гэжээ.

	— Ура! гэж сүрэг чоно баярлаад тэр дороо өөрсдийн дундаас хамгийн сайн нэгийгээ удирдагчаа болгожээ.

	Тэр цөөвөр чоно болгоомжтой, даруухнаараа бусдаасаа ялгагддаг. Гэхдээ тэр цөөвөр чоно удахгүй бардаж, өөрийнхөө анд нөхдийг дарлаж, далайх болов. Цөөвөр чононуудын дургүй хүрэвч эрхшээлийг тэсэж ядав.

	Үнэн шударгыг тогтоох, аюул осолгүй боломжийг сэмхэн хүлээж байлаа. Нэг өдөр тэд сүргээрээ ойгоос гарч яваад сүрэг хонь бэлчиж явахыг харжээ.

	— Өө, цөөвөр чоно минь! гэж чононууд ульцгаав.

	Чи аймшигт агуу хүчтэй! Чиний нүд ямар хурц байна вэ? Чи тээр тэнд байгаа хонийг хага татах гэж бодож байгаа болов уу? Тэгвэл тастаач... Бид чамд саад болохгүй. Бид энд зайдуу зогсож байя.

	Аймшигт цөөвөр чоно сүрэг рүү давхиж ороод тарган хонийг тэр дороо янзалчхав. 

	Цөөвөр чононууд давхиж яваад, адуун сүрэг бэлчиж явахыг харав.

	— Чи аймшигтай, хүчтэнээс их хүчтэй шүү дээ! Дахиад л чиний нүд эргэлдэж байна шүү дээ. Чи тэр том азаргыг тастахыг лав хүсэж байгаа даа. Тастаж үз. Чиний хүсэл бидэнд хууль! 

	Аймшигт цөөвөр чоно сүрэг адуу руу давхиж ороод, тэр азарга руу дайрлаа. Гэвч адуу бол хонин сүрэг биш. Тэр азарга аварга том цөөвөр чоныг сунаж унатал өшиглөхөд бусад морь ч тангарчээ.

	Хөөрхий амьтан арай чүү ичээндээ хүрэв. Тэр шарх шалбархайгаа долоон:

	— Юу хийх вэ дээ! Хэрвээ өдөр болгон чамайг агуу их хүчтэн гээд байвал, үнэн хэрэг дээрээ агуу их хүчтэн байхын тулд түүндээ итгэхгүй байх хэрэгтэй юм байна гэж ярьжээ.

	ӨЛСГӨЛӨН ПУРДЕЛЬ

	— Пурдель минь, Пурдель минь! Өлссөн үедээ чи надад хэлж бай л даа, би чамайг хооллоно.

	— Багш минь, та яасан халамжтай хүн бэ? Өөрийн тань нүдэнд өртөж л гэмээнэ, өлсөж яваа л гэж бодож байгаарай!

	 

	 

	УУРТАЙ ПУРДЕЛЬ

	— Пурдель чи яагаад амтат гуаг үртэй нь идсэн бэ?

	— Уур хүрээд. Энэ золигийн амтат гуа даанч амттай болохоор би чадах гээд идчихсэн юм. Амтат гуа ахин бүү ургаг гэж би үрийг нь хүртэл үгүй хийж байгаа юм. Амтанд нь болж идсээр байтал адаг сүүлдээ гэдэс өвтгөхийг нь яана!

	 

	 

	ЦЭЦЭН ПУРДЕЛЬ

	— Пурдель, чи ганц ба олон тоог цээжилсэн үү?

	— Цээжилсээн, багш аа.

	— Тэгвэл хэл дээ: Өмд ганц тоо юу, эсвэл олон тоо юу?

	— Дээрээдээ ганц, доороосоо олон тоо.

	 

	 

	ЭЕЛДЭГХЭН ПУРДЕЛЬ

	— Багш минь, энэ нохойн хошууны бутыг хараач ээ! Бурхан түүнд бүх өргөсийг нь үзүүртэй болгоход хэчнээн хугацаа зориулсан бол?

	— Тэнэг минь! Бурхан зөвхөн, өргөстэй бол! гэж хэлэхэд: бүгд өргөстэй болчихно.

	— Харин багш минь, тэр яах гэж тэгж хэлсэн юм бол оо? Надад хариулж өгөөч! гэжээ.

	 

	 

	ТААВАРЧ ПУРДЕЛЬ

	— Пурдель, чи юу гэж бодож байна, яагаад тахиа ганц хөл дээрээ зогсдог юм бол оо?

	— Багш минь! Хэрвээ хоёр хөлөө өргөх юм бол тэр чинь уначихна шүү дээ!

	 

	 

	МЭРГЭН ПУРДЕЛЬ

	— Пурдель, чи хэлээдхээч, анчин буудах үедээ яагаад нэг нүдээ аньдаг юм бэ?

	— Багш минь? Хэрвээ хоёр нүдээ аньчихвал тэр чинь юугаа олж харах болж байна?!

	 

	 

	ТАЙТГАРШГҮЙ ПУРДЕЛЬ

	— Пурдель, чи хичээлээ давтаагүй юм уу?.. Юу ч болоогүй байхад, уйлах юм. Намайг нулимсандаа уярна гэж бодоогүй биз! Хичээл ээ хариул, хариулахгүй бол ташуурдана шүү!

	— Би уншсан!.. Гэхдээ би заавал уйлна. Надад маш гомдолтой байна. Би сургуульд ирж явах замдаа нэг анна1 гээчихсэн.

	— Мөөн! Май тэгвэл энэ анна. Одоо хичээлээ хариул, хариулахгүй бол ташуурдана шүү. Ахиад чи юунд уйлж байна вэ?

	— Надад бас л гомдолтой байна. Хэрэв би тэр аннаг хаяагүй бол, одоо надад хоёр байх байсан шүү дээ!

	— Гш... Суудалдаа оч. Чамайг тайтгаруулахад хааны шийтгэл ч хүрэлцэхгүй юм байна.

	ЗАЛЬТ МУУР, УХААНТ ХУЛГАНА ХОЁРЫН ҮЛГЭР

	Эрт урьд цагт юм гэнэ. Нэгэн удаа хулгана нүхэн дотроосоо, муур нүхний амсар дээрээс ярилцжээ. Тэд ажил хөдөлмөр, эрүүл мэнд, энэ тэрхний тухай хууч хөөрчээ. 

	Гэтэл муур:

	— Хулгана минь, Хулгана минь! Нүхнээсээ гараад ир. Би чамд хонины хэрчим сүүл өгье гэжээ.

	— Өөх, тос оо! гэж сайхан эд дээ. Бурхан мөн ч сайхан юм бүтээсэн байгаа юм шүү. Чамд үнэхээр байсан бол чи аль хэзээ идчихэлгүй юу хийж суух вэ дээ. Би л бол идчихнэ. Энэ муур гэдэг чинь хулганаас дор тэнэг амьтад байдаг юм уу даа, гэхдээ тэнэг муур тийм ч олонгүй байх аа гэж хулгана хариулжээ.

БОЛЖМОР ТАХИА ХОЁР

	Эрт урьд цагт бор шувуу, тахиа хоёр ярилцжээ. Бор шувуу чулуун хашаан дээр суугаад, тахиа доогуур нь явж байж гэнэ.

	— Хөөе, чи үргэлж явж тонголзож юм түүхээсээ залхахгүй юм уу? Нисэж чадахаа ч боль оо шив дээ гэжээ.

	— Худлаа! гэж тахиа гомджээ. 

	Тэр бүх хүчээрээ далавчаа дэвж хашаан дээр гараад:

	— Харин чи үргэлж нисэж, дэвхэрч явах чинь яршигтай биш үү? Тахианы байранд суугаад үзээч, эзэгтэй идүүрт чинь үр цацаж өгнө. Бие гүйцэтлээ бидэн шиг санаа зовох юмгүй тоншсоор л байх болно. Тэгээд чамаар шөл ууна, тэр яах вэ дээ нэг л таарахаас хоёр таарах юм биш. Тэвчиж байж болно доо... гэв.

	Тэгтэл ширүүн салхи гарч тахиа хашаанаас зуурсаар байсан боловч ойчжээ. Бор шувуу жигүүр дэлгэн дээгүүр нь хэдэнтээ эргэлдэн ниссэнээ хашаан дээр дахин сууж:

	— За чи одоо мэдэж авав уу? Чи том, хүчтэй боловч тэжээлдээ л найдаж явсан байна. Чи нисэхдээ чулуун хана түших гэж байна. Би бол хоёр жигүүрээ түшнэ. Амьдралд биеэ даавал тэр маань л түшиг болдог юм гэжээ.

ХОМХОЙ ШУНАГ ХҮНИЙ БИЕ НЬ ХҮРТЭЛ БУЗАР

	Нэгэн тосгонд Кутубхан гэдэг хүн амьдардаг байжээ. Тэр баян бөгөөд шуналтай юм санжээ. Тэр зарц нараа маш их иддэгт гол нь харладаг байжээ. Тэднийг бүгдийг хөөчхөж болох боловч зарцгүй яаж амьдрах бил ээ? Ядуу байна гэдэг бол сайн, өөрөө өөртөө эзэн. Хэрэв баян байна гэдэг бол муу, хөөрхий тэр амьтан зөвхөн өөрийн зарц нарт л эзэн, тэгээд бас гаргасан тушаалаа биелүүлж үл чадна, яагаад гэвэл зарцгүй бол гаргүйтэй адил гэсэн үг.

	Нэг удаа баяны бие чилээрхэж, хоолонд дургүй болжээ. Эмч ирж үзэхэд, Кутубхан эмчээс:

	— Эрхэм минь, хэдэн өдөр юм идсэнгүй, гэтэл надад одоо ч гэсэн юм идэх сонирхол алга, ямар учиртай юм бол оо? гэхэд:

	— Чамд чичрэг тусжээ. Ийм учраас хоолонд дургүй байгаа юм, бие чинь засрахаар хоол унданд орно гэж эмч хариулжээ.

	Харамч энэ үгийг сонсоод, гутарч, тэр үедээ бас баярлаж инээж, нэгэн үе уйлжээ.

	— Өө, би өвчтэй байна гэдэг чинь ямар сайн бэ! Түрүүвч минь түнтийгээд л байна гэсэн үг! Ээ халаг, миний зарц нар эрүүл байна гэдэг ямар муухай вэ? Үхэхийн цагт түрүүвч минь л хайран юм!

	 

	 

	ҮҮНИЙГ ХЭМНЭХ ГЭХ ҮҮ!

	Нэг удаа Кутубхан гэрээсээ гарч явсан тухай бас ингэж ярьцгаадаг. Кутубхан шовхоос шовх хадаасан дээр гишгэчхээд ёо, ёо, ёо гэж хашхирч гарчээ. — Ха-ха-ха! Хо-хо-хо! Хэ-хэ-хэ! Энэ Кутубхан инээж байгаа нь тэр. Тэр уйлсан нь мэдээж. Цус нь гарч, өвдөж байхад юунд инээсэн юм бол оо?

	Хэрэг явдал юунд вэ? гэдгийг сонирхвол, Кутубхан шархаа хараад гутарч, баярлаж, нэг үе инээж, нэгэн үе уйлжээ.

	— Золигийн чөтгөрийг, яаж байгаад би хөлөө гэмтээчих вий дээ! Бурхны ерөөснөөр, надад шаахай байгаагүй нь аз. Өсгийгөө цоо хатгахад өсгий өвдөнө, шаахайгаа цоолчихвол мөнгөөр авсан учир зүрх өвдөнө!

	 

	ХҮҮ НЬ ЭЦГЭЭ ДУУРАЙСАН НЬ

	Кутубхан хоол идэх болжээ.

	Мөнгөнд харам хүн мөнгөнд мөн л дуртай нь мэдээж. Ингээд баян өөрийнхөө зарцад:

	— Ширээн дээр идэх юм авчирч тавь, дараа нь хаалга түгжээд хүмүүст намайг гэртээ байхгүй байна гэж хэл. Зочин хүлээж авахгүй гэж тушаажээ.

	Кутубханы хүү энэ үгийг сонсов. Баян эцэгтэй хүүгийн сэтгэл хатуу байх нь ойлгомжтой ажээ. 

	Тэр бээр:

	— Эцэг минь! Хэрвээ зарц эхлээд бүгд хөршдөө биднийг гэртээ байхгүй байна гэж хэлчхээд, дараа нь хаалга түгжээд, сүүлд нь идэх юм өгвөл дээргүй юу?

	Их харамч нь бага харамчийнхаа хэлсэн үгийг сонсоод, гутрахдаа инээж, нэгэн үе баярлаж, мөн нэгэн үе уйлж:

	— Хөгширсөн хойно миний хүү намайг тэжээхээс татгалзах нь ээ. Хүү минь намайг дуурайжээ гэдгийг мэдвэл би сэтгэл баахан тайтгарах юм сан.

	 


ҮНЭГИЙГ ЧАДСАН НЬ

	Эрт урьд цагт нэг ятуу, ногоон дээр сууж наранд шарж байгаад унтаад өгчээ. Тэгтэл түүнийг үнэг шүүрчихжээ. Ятуу сэрээд нэгэнт хэрэг явдал иймд тулсныг мэдээд үнэгт:

	— Үнэг минь! Өнөөдөр чамайг аз дайрчээ. Сайхан хоолтой болж, чи бурханд залбир гэв. Ятууны үг нэг л учиртай гэж үнэг боджээ. Тэгээд залбирах гээд амаа нээтэл ятуу дэрхийн нисжээ. Тэр хажуугийн модон дээр нисэж очоод өд сөдөө цэвэрлэнгээ:

	— Орчин тойрноо сэрэмжлэн харалгүй унтчихдаг олиггүй энэ муу хоёр нүдийг гэж үглэжээ.

	Үнэг хөмсгөө хуйхалчих вий дээ гэмээр нүдээ гялалзуулан ятууг ширтжээ. Тэгээд харж харж:

	— Аяндаа ороод ирсэн олзыг алддаг арчаагүй энэ муу ам байсанд орхноо байгаагүй нь дээр гэжээ.

	 


ЮУНД ИТГЭХ ВЭ!

	— Хүүе, Ахмед хэрвээ энд тэнд хоёр хэрээ хамт сууж байгаа харагдвал, надад хэлээрэй. Хоёр хэрээ хамт байвал бэлэг дэмбэрэлтэй байдаг юм.

	— Эзэн минь Адам-ханы байшинд бушуухан хүрээд очигтун, саяхан би тэнд хоёр хэрээ олж харсан.

	Эзэн баярлаад гүйгээд явчихжээ. Гэтэл тэнд дээвэр дээр зөвхөн ганц хэрээ үлдээд, нөгөө нь нисээд явчихжээ. Эзэн гэртээ ууртай ирээд, зарцаа загнаж зоджээ. Түүний сүүлийн чимээ намдаагүй байтал, эзэн дээр их бэлэгтэй зочин ирж гэнэ. Тэр үед зарц:

	— Итгэхгүй байл уу? Би хоёр хэрээ олж харсан. Гэтэл эзэн намайг зодлоо. Тэр ганц хэрээ харсан боловч, бэлэг авлаа. Хэрвээ чи эзэн биш зарц байсан бол ямар ч ерөөл бэлэг чамайг сайн юманд хүргэхгүй гэж хэлжээ.

МЭРГЭН ЗАРЦ

	— Өө, Ахмед би яах гэж энэ хотод ирэв ээ! Хотын хүмүүс ярихдаа энд өдөр бүр нэг хүн мулзалдаг гэх юм.

	— Эзэн минь, битгий нэг их санаа зов. Сагсуурцгааж байгаа юм!

	— Гэхдээ чи миний морийг харж байгаарай. Эмээлийг нь аваад, сайн уяарай.

	— За яах вэ эзэн минь! Тавтай унт даа.

	Эзэн унтаж цаг болоод, нүдээ нээн зарцаасаа:

	— Ахмед, чи унтаж байна уу?

	— Үгүй, эзэнтэн минь!

	— Тэгвэл юуны тухай бодож байна?

	— Агуу их бурхан усан дээр газрыг байрлуулчихсан мөртөө газар нь яагаад живдэггүй юм бол доо гэж бодож байна.

	— Миний морийг алдав аа, сайн харж байгаарай. 

	— Эзэнтэн минь, санаа бүү зов, унт даа.

	Дахиад эзэн унтчихав. Эзэн шөнө дунд сэрээд,

	— Ахмед, чи унтаагүй байна уу?

	— Үгүй эзэн минь!

	— Бодсоор л байна уу?

	— Бодож л байна, эзэнтэн минь!

	— Юуг?

	— Энэ бурхан ганц ч шон зоолгүй яаж энэ газрыг тэнгэрээр бүрхчхэв ээ? гэж бодож байна.

	 

	[image: Image]

	 

	Дахиад эзэн унтжээ. Тэр өглөө үүр цайж байхад сэрээд:

	— За одоо юун тухай бодож байна?

	— Чиний морийг хулгай авчихсан бол уу гэж би бодож байна. Харин чи надаар эмээлээ авчруулах уу, эсвэл өөрөө авчрах уу?

	 


БОДЛОГОТОЙ ЗАРЦ

	— Эй, Ахмед, бороо орж байна уу, гараад хараач!

	— Эзэн та муурыг илээд үзээч, тэр сая гаднаас ирсэн. Хэрэв түүний нуруу нойтон бол бороо орж байгаа хэрэг. Хэрэв хуурай бол бороо ороогүй.

	— Эй, Ахмед гэрэл унтраа!

	— Эзэн чи нүдээ ань тэгвэл чамд тэр даруй харанхуй болно.

	— Эй, Ахмед үүд түгж!

	— Эзэн та мэдэж байна уу? Би саяхан танд хоёр ажил хийж өгсөн, одоо өөрөө хий.

ХАЙРТАЙ ЯМАА БА ЛАЛЫН ЛАМ

	Лалын лам их мөргөлийн үед нэг тариачин өвгөн дандаа уйлж байхыг ажиглажээ. Тэгээд: «Би энэ мөргөлийн номыг мөн ч мундаг уншиж байна даа, хүмүүс нулимс унагаж байхыг харахгүй юу!..» гэж лалын лам боджээ. 

	Ингээд нэг өдөр тэр өвгөнөөс:

	— Сайн санаат хүн минь, чамайг чухам миний уншлагын юу нь уяруулна вэ? Чи өдөр болгон юунд уйлна вэ? хэлээч гэжээ.

	— Арван жилийн өмнө хайртай ямаа үхсэн юм. Би түүнийгээ өрөвдсөндөө л уйлдаг юм. Би ямаагаа аль эртнээс бодож гашууддаг боловч уйлдаггүй байлаа. Харин тэгтэл чиний сахал, дуу хоолой, тэнэг зан түүнийг санагдуулаад болохгүй юм гэжээ.

	 


ИХ, БАГА ХОЁР ЗАЛХУУ

	Эрт урьд цагт хоёр залхуу аж төрдөг байжээ. Аж төрөх ч гэж дээ, за яах вэ аж төрдөг л гэхээс биш. Тэд ярихдаа ч, харахдаа ч, сонсохдоо ч, бодохдоо ч залхуурч бараг юу ч хийдэггүй байжээ. 

	Нэг удаа тэд пинд сүрэл дээр хэвтэж байтал нэг шогч хүн түүнийг шатаачихжээ. Дөл авалцан шатаж, тэдний өсгийг долоож эхлэхэд нэг залхуу дорой дуугаар сунжруулан:

	— Шатаад байна аа! гэжээ.

	Тэгэхэд өөр нэг залхуу нь толгойгоо хөдөлгөхгүй, чимээгүй:

	— Хөрш минь миний өмнөөс ч гэсэн «Шатаж байна» гэж хашхирч үзээрэй гэжээ.

	 


ГОМДЛЫН ҮНЭ

	Нэг удаа Али Мухамед юм худалдаж авахаар дэлгүүрт очжээ. Худалдаачин, ядуу худалдан авагчтай ярих дургүй байснаар барахгүй түүнийг бүдүүлгээр хараажээ. Али Мухамед уур нь шатахдаа шаахайгаа тайлж аваад худалдаачны духан дундуур татаад авчээ. 

	Худалдаачин уурласан нь мэдээж, гэхдээ тэр бээр саванд нь самбай хийж өгөх гэгчээр шаахайгаа тайлж аваад балбаж болох байсан авч шүүхэд мэдүүлэхээр гүйжээ.

	Шүүгч Али Мухамедыг дуудаж ирүүлээд:

	— Ноорхой гуйлгачин чи, язгуур сайт худалдаачныг яаж доромжилж зүрхэлнэ вэ? Одоохон гомдоосныхоо төлөө найман мөнгө төл! гэжээ.

	Али Мухамед инээмсэглэж, бүхэл төгрөг гаргаж өгчээ.

	— Хэрэв чинийхээр гомдлын үнэ ийм юм бол, худалдаачинд найман мөнгө өгөөд, хариулт мөнгийг нь чи өөрөө аваарай! гэж хэлээд шүүгчид төгрөгөө атгуулангаа хариутаа авч духан дундуур нь шаахайгаараа дэлсэж орхижээ.

	ЭНЭ ЧИНЬ ХООЛ УУ!

	Али Мухамедын байшингийн хажуугаар илжиг унасан баян тариачин захаас тахиа аваад буцаж явсан тухай мөн ингэж ярьцгаадаг юм.

	Тэр хаалганы дэргэд зогсоод, эзнийг нь дуудаж, гурван зоос түүнд гар сунгаж өгөөд:

	— За хө, идчих юм юу ч яах вэ, надад болон миний илжиг, тахиа хоёрт бас авчирч өгнө үү гэлээ.

	Али Мухамед түүнд амтат гуа гаргаж өгөхдөө:

	— За би чиний гуйлтыг биелүүллээ. Чи өөрөө голыг нь идээрэй, хальсыг нь илжгэндээ өгөөрэй, харин тахиандаа амттай үрийг нь өгөөрэй.

ДОЛООН БИН

	Нэгэн тосгонд Али Мухаммед гэдэг хүн амьдран суудаг байжээ. Тэр маш ухаантай боловч ядуу юм санжээ. Ухаантай хүний гар хөдөлмөр хийхэд хүчтэй гэдэгт гайхах юм алга. Зэс зоосоо долоо хоногт яаж хүргэхээ зөв тооцоолох хэрэгтэй нь мэдээж шүү дээ! Али Мухаммедыг өдөр бүр зах дээрээс долоон бин авдаг гэж ярьцгаадаг юм санжээ. Түүний хөрш Адамхан гэгч их мөнгөтэй боловч ухаанаар гавихгүй хүн байжээ. Нэг өдөр Адамхан, ядуу хүн энэ их бингээр яадгийг гайхан сонирхжээ. Али Мухаммед түүнд хариулахдаа:

	— Хоёрыг нь өрөндөө өгдөг, хоёрыг нь зээлүүлдэг, нэгийг нь хадгалдаг, нэгээр нь хүмүүсээс биеэ хамгаалдаг үлдсэн нэгийг нь өөрөө иддэг. Ойлгов уу? гэжээ.

	— Ойлгов уу гэнэ ээ? Сайн ойлгосонгүй! 

	Адам-хан хэзээ ч үүнийг ойлгохгүй биз ээ. 

	Али Мухаммед түүнд:

	Хоёрыг нь зээлүүлдэг гэж хүүхдүүддээ өгдгийг хэлж байгаа юм. Тэд том болоод намайг тэжээнэ. Хоёрыг нь өрөндөө өгдөг гэж эцэг эхдээ өгөхийг хэлж байгаа юм. Нэгийг нь хүмүүст хадгалдаг гэж найз нөхдөө дайлахыг хэлж байгаа юм. Нэгээр нь хүмүүсээс биеэ хамгаалдаг гэж байшингаа манадаг нохойгоо тэжээхийг хэлж байгаа юм гэж тайлбарлаж өгчээ.

	 


НҮДНИЙ ШИЛТЭЙ ТУГАЛ

	Нэг удаа Адам-хан зах дээрээс нэг тугал худалдаж авчээ. Түүнийг гэртээ авчирч сүрэл тавьж өгч гэнэ. Гэтэл тугал түүнийг нь идсэнгүй. Тэр зунжингаа уулын нугаар бэлчиж ногоон өвс идэж байсан болохоор яаж тэр хатсан шар сүрлийг идэж хивэх билээ дээ. Ингээд тугал турж эхлэхэд Адам-хан ч гутарсандаа бас туржээ. 

	Али Мухаммед үүнийг мэдээд хөршийндөө орж:

	— Чамайг маш өрөвдөж байна. Би ганцхан зуун афгани2 аваад чиний тугалыг сүрэл иддэг болгож өгье гэхэд Адам-хан зуун зоос тэр даруй тоолж өгчээ. Али Мухаммед зах дээр очиж, ногоон шилтэй нүдний саравч худалдаж аваад Адам-хан дээр ирж:

	— Тугалаа туугаад ир гэв.

	Адам-хан тугалаа аваад ирэв.

	— Сүрэл аваад ир! гэж гэнэ. 

	Сүрэл авчирч өгчээ.

	— Идэж байна уу? гэж Али Мухаммедыг асуухад:

	— Үгүй! гэлээ.

	Тэгтэл Али Мухаммед тугалын хамар дээр ногоон шилтэй нүдний саравчаа зүүж өгөхөд тугалын нүдэнд шар сүрэл ногоон харагдав. Тугал ховдоглон үмхэлж хивж эхэлжээ. Адам-хан мэл гайхаж цэл хөхөрснөө гараа савчуулж:

	— Би чамд хоёр зуун афгани өгье. Чи намайг ийм сайхан гайхамшигтай саравчтай болгож өг мэдэв үү! Гэхдээ би тугалаас илүү ухаантай болохоор сүрлээс ч хямдхан идэх юманд орж болно. Би газрыг зажилж, чулууг мэрж чадна гэж хэлжээ.

	 


МӨНГӨӨ ХААШ НЬ ХИЙХ ВЭ?

	Эрт урьд цагт нэг удаа Али Мухаммед мөнгөтэй болоодохжээ. Таван зуун афгани3 гэнэ. Ийм их алтыг ядуу хүний гарт байлгана гэдэг зэс зоосыг алтан хайрцагт хадгалахтай адил хайрцагт ч аюултай, гэр оронд нь ч аюултай байжээ. «Мөнгөө далдаас далд нуух л хэрэгтэй» гэж Али Мухаммед бодоод бусдын нүднээс далд газар ухаж булахаар авч явжээ. Гэтэл гэнэт түүний ард нэг хүн шуухитнах сонсогджээ. Эргээд харвал Адам-хан байв. Одоо яадаг бил ээ? Яалт чиг алга. 

	Тэгээд:

	— Аа чи юу! Юун сайн юм бэ? Газар ухаж мөнгөө булахад минь тусална гэдэгт би чамд маш их найдаж байна гэж Али Мухаммед хэлжээ.

	... Али Мухаммед хэд хоногийн дараа эргэж ирэхэд хоосон нүх л байжээ. «Мөөн! Хэн хулгайлсан нь ойлгомжтой... Бас яаж буцааж авах нь ч мөн ойлгомжтой!» гэж Али Мухаммед боджээ. 

	Адам-хан дээр тэр дороо ирж:

	— Би сая бас мянган афгани авлаа түүнийгээ өнөөх газраа нуух гэсэн юм. Маргааш надтай хамт явж, тус болохгүй юу. Хамтдаа энэ мөнгийг нууя гэв.

	Адам-хан шинэ олзонд итгэж, шөнө нь хулгайлсан таван зуун афганаа хуучин байранд нь тавьжээ. Гэтэл Али Мухаммед бушуухан шиг ухаж аваад, мөнгөө үрэн таран хийжээ. Энэ нь ч зөв болсон аж. 

	Яагаад гэвэл: Хэрэв чи мөнгөө зарцуулбал мөнгө чинийх, харин хураагаад байвал чи мөнгө хурааж байгаа биш мөнгө чамайг хурааж байгаа нь тэр.

	 


ЭРТ УРЬД ЦАГТ ГЭНЭ

	Эрт урьд цагт нэг удаа хаан Али Мухаммедыг дуудаж:

	— Чамайг ерөнхий удирдагчаар томиллоо, за юу. Гэвч мэргэн хүн захирч тушаах дургүй байдаг. Тэр нь ч мэргэн арга болдог биз! гэжээ. 

	Мухаммед хариуд нь

	— Эзэнтэн минь, би чинь энэ албанд тохирохгүй гэжээ.

	— Яагаад?

	— Намайг үнэн ярьж байна гэж үзвэл удирдагчаар томилоод юу хийх вэ, больсон нь дээр, та минь. Харин худлаа ярьж байна гэж бодвол худалч хүн, зон олныг удирдаж чадна гэж үү? гэжээ.

	 


НАЙМАН РУПИ БА НАЙМАН БИН

	Нэг залхуу, модны доор хоёр худалдаачин юм идээд тухлан сууж байхыг харжээ. Нэгэнд нь гурван бин, нөгөөдхөд нь таван бин байжээ. Тэд явуулын хүнийг хараад хамт хооллохыг урьжээ. Залуу талархал илэрхийлээд дэргэд нь ирж сууж гэнэ. Тэд бүх бингээ идэж дуусахад залуу баярласнаа худалдаачдад дахин илэрхийлж, найман рупи өгчхөөд яваад өгчээ. Ингэтэл худалдаачид мөнгөө хувааж гэнэ. Найман рупи хоёр хүнд хуваана гэдэг тийм ч хялбар ажил биш байжээ! Нэг нь:

	— Хэн их бин өгсөн нь их авна гэхэд

	— Үгүй, бүгдийг адилхан тэгш хуваах хэрэгтэй гэж хоёр дахь нь хариулжээ.

	Хэрвээ Али Мухаммед тэдний хажуугаар өнгөрөөгүй бол тэд өглөө хүртэл маргалдах байсан биз ээ.

	— Шүүж өгч туслаач гэж худалдаачид түүнээс гуйжээ.

	Али Мухаммед тэдний яриаг сонсоод:

	— Чи тавыг нь, чи гурвыг нь ав гэжээ.

	— Үгүй ээ! Дөрөв дөрвөөр нь авна гэж гурван бинтэй болсон нь эсэргүүцжээ.

	— Мөн! Тэгэх үү! Тэгэхийн бол ч чамд ганц рупи л ноогдох ёстой гэж Али Мухаммед уурлажээ.

	— Яагаад?

	— Та бид чинь гурвуулаа байгаа биз дээ?

	— Гурвуулаа байсан.

	— Бин найм байгаа биз дээ?

	— Найм.

	— Хэрвээ тус бүрийг гурав хуваах юм бол бүгд хорин дөрөв болно. Хүн тус бүрд бол найман хэсэг оногдоно. Гурван бин чинь есөн хэсэг болно. Үүнийхээ наймыг чи өөрөө идээд, нэгийг л түүнд өгсөн байж таарна. Түүний таван бин арван таван хэсэг болсон байх нь. Өөрөө наймыг нь идээд, долоог нь өгсөн байж таарах нь. Ингэхлээр тэр долоон рупи, чи нэг рупи авах нь мөн! гэжээ.

	 


ХУЛГАЙЧ ЛУЙВАРЧНЫГ ШИЙТГЭСЭН НЬ

	Нэгэн тосгонд Адам-хан гэдэг нэртэй хүн аж төрдөг байжээ. Тэр их мөнгөтэй боловч гүйх ухаанаар жирийн хүнээс доор ажээ. Гайхах юм ердөө ч алга, мөнгө л олж байвал ухааны хэрэг алга гэнэ. Ямар ч ажил хийлээ гэсэн түүнд дуртай байх хэрэгтэй гэнэ. Гэхдээ Адам-хан түүний хариуд зохих хувь авч мөнгөжихийг л боддог байж. Аз дутахад дандаа тэгж сэтгэлчлэн бүтдэггүй байв. Нэг удаа Адам-ханы морины хашаанд шөнө хулгайч оржээ. Түүнийг манаач нь барьж аваад эзэндээ тушаажээ. Гэвч Адам-хан ашиг олох шинэ зүйл өөрөө сурахаас татгалзсангүй. Тэгээд хулгайчид:

	— Намайг өөрийнхөө авьяаст сургаад аль, би чамайг суллаад явуулчихна гэжээ. Хулгайч:

	— Миний мэргэжил тэгж хүн болгон сурчихдаг эд биш. Гэхдээ чамайг харахад хулгайч арай болоогүй ч гэсэн чи луйварчин юм байна. Одоо мэдэж ав. Яадгийг одоо хар... гэжээ. 

	Тэр бээр нэг морийг нь нүд ирмэхийн зуур эмээллэж хазаарлаж аваад ухасхийн мордоод уул руу сум шиг дүүлэн оджээ. 

	Хулгайч давхиа дундаа:

	— Чиний хөрөнгө энүүгээр дундрах биш дээ! Гэхдээ чамд гэмгүй шударга хүнд байдаг ухаан... дутаад л байна шүү гэж хашхирчээ.

	 


ЭНЭ ХӨЛӨӨС БИТГИЙ ТАТААЧ ЭЭ

	«Агтын жүчээ дахь мөнгөн дөрөөтэй үнэтэй цайтай эмээл, уран нарийн хийцтэй мөнгөн хазаарыг авахгүй орхивол нүгэл болно. Ер нь Адам-хан тэр эмээл хазаарыг харахаараа л хайртай хүлгээ санаж байгаа! Тэгэхээр агтын жүчээг хэрэггүй новшноос, эзнийг нь хэрэггүй дуртгал бодлоос салгаж өгөх нь зүйтэй. Би тэр муу луйварчныг муу шийтгэж» гэж Адам-ханы морийг авсан хулгайч боджээ.

	Хулгайч тэр шөнөдөө морины байрны доод талаар газар ухаж, түүгээрээ хялбархан орчхов. Зөндөө их олз олж аваад буцаж явтал хөлөөс нь бариад авчээ.

	— Эй! Энэ хөлөөс битгий татаач ээ. Наадах чинь өвчтэй байгаа юм гэж хулгайч чангаар хашхирчээ.

	— Адам-хан сандарч хөлийг нь тавьчихжээ. 

	Ийм л хулгайч байсан юм даа.

	 


ЗӨГИЙН БАЛ АМТТАЙ ГЭЖ ҮҮ?

	Нэг удаа Али Мухаммед Адам-ханыд зочилж ирсэн юм гэдэг. Баян энэ үед зөгийн балтай талх идэж байжээ. Ядуу хөршийгөө хараад, эзэн талхаа бушуухан шиг далд хийчихжээ. Гэхдээ балаа нууж амжсангүй. «За яах вэ, гарзтай юм биш, балыг дангаар нь их идэж чадах юм биш» гэж боджээ. 

	Тэгээд:

	— Чи ч зөгийн бал идэхгүй л биз дээ? гэжээ.

	— Үгүй, би зөвхөн далдууны, гүйлсний, хуайсын бал л иддэг, мөн нугын, хээрийн, ойн,.. уф! гэж бүх мэдэх зүйлийн балаа тоочоод нэмж: — Харин би өөр балыг амандаа ч хүргэдэггүй гэж хэлэнгээ лаазыг ойртуулан, үнэртэж:

	— Цэцгийнх! Миний хамгийн дуртай нь! Сайхан!.. Анхилам!.. Амттай! гэж хэлээд халбага халбагаар нь ам руугаа явуулжээ. 

	Адам-хан тэсэж тэсэж эцэст нь:

	— Чи ингэтлээ зөгийн бал идэх хэрэггүй шүү! Зүрхэнд муу гэж ярьцгаадаг юм билээ. Өвдчихөж мэднэ.

	— Хэнийх? Чинийх үү? гэж Али Мухаммед асуужээ. 

	Тэр бээр явахдаа:

	— Хэзээ ч ийм их бал идчихнэ гэж бодсонгүй явлаа, маш сайхан амттай байна! Гэвч харин чиний гол харлаж байгааг ярвагар царайнаас чинь мэдээд арай ч хатуу шийтгэчихлээ гэдгээ ойлголоо.

	Гэхдээ гашуун, эсгэлэн, давсалсан зүйлд амттай юм ер нь харшилдаггүй юм! гэжээ.

	 


ЮУ Ч

	Али Мухаммед нэг удаа Адам-ханыд ороод, баян үдийн зоогтоо юу бэлдсэнийг асуухад цаадах нь:

	— Юу ч! гэж их л муухай ааштай хэлжээ. Тэгэхэд Али Мухаммед:

	— Бид өнөөдөр гэртээ чиний саяны хэлсэн хоолыг ч бэлдэж чадсангүй, уг нь би зочид хүлээн авахдаа их дуртай л даа. Харин одоо чиний хийсэн тэр «юу ч»-ийг чинь хуваалцмаар байна гэж хариулжээ.

	 


ХҮНИЙГ ЯАЖ МОДНООС БУУЛГАХ ВЭ?

	Нэг өдөр Адам-хан хашааны хажуугаар явж байгаад нэг зоосоо унагачихжээ. Дэргэдүүр нь нисэж явсан турлиах зоосыг шүүрч аваад үүрэндээ авчиржээ. Турлиах гял цал юманд маш дуртай шүү дээ. Хүмүүс бид үнэндээ тэднийг ойлгоно. Адам-хан гутарч мод руу авирчээ. Тийм бүдүүн нүсэр биетэй хүн модонд авирах амаргүй нь мэдээж боловч тэр мөнгөнийхөө хойноос авирч дээ! Модны бүр оройд гарч мөнгөө хулгайчаас булааж авахад тосгоныхон тэр аяараа гайхацгаажээ. Одоо бууя гэхээр газар хол, зоосоо унагая гэхээр хайран... Тэгээд бууж чадахгүй газар тэнгэрийн хооронд зовжээ. Адам-хан тус болохыг гуйхад нутгийн өвгөд хөгшид, мэргэд модных нь доор цугларав. Тэд янз бүрийн л санал гаргаж гэнэ.

	— Нүдээ аниад үсрэг! гэж байна.

	— Үгүй модыг хөрөөдөх хэрэгтэй!

	— Модны дэргэд цамхаг барих нь дээр... хагас жилийн дотор барьчихна гэлцжээ.

	Гэвч Адам-хан модноос буух аргыг өөрөө бодож олжээ.

	— Хүүе, тэнэгүүд ээ! Над руу уяа шидээдхээч! гэж хашхирахад хүмүүс ёсоор болгов. Адам-хан биеэсээ бөх гэгч уяад:

	— За одоо татаарай! Хүчээ нийлүүлээд тат! гэж тушаажээ. Энэ тушаалыг хүмүүс биелүүлэв. Адам-хан дараа нь сар хэвтэрт ороод мөн гурван сар хоёр хөл нь доголж, бас хугарч булгарсныг нь эмчилсэн эмчтэйгээ гурван жил арцалджээ. 

	«Ингэхэд надад яагаад ийм гай дайрав аа, бодоод олохгүй юм. Энэ уяагаар хувин оосорлоод өдөр болгон л худгаас ус татдаг байсан, нэг ч хувин ингэж хэмхэрч байгаагүй...» гэж насаараа гайхаж явдаг юм гэнэ ээ.

	 


ХОМХОЙ ХҮН ӨӨРИЙГӨӨ ШИЙТГЭДЭГ

	Адам-хан ичиж зовж байгаа гэж бодож байна уу? Тэр дэмий. Али Мухаммедыг явснаас хойш Адамхан: «Намайг юу ч хийгээгүй гээд байхад хуваана гээд байдаг чинь юу гэсэн үг вэ? Юу ч хийгээгүй гэдэг чинь юу ч байхгүй гэсэн үг. Харин «юу ч хийгээгүй»-г хуваана гэхээр бас л нэг юм байж таарах нь. Тэгэхээр очиж цайлуулах нь зүйтэй юм гэж боджээ. Нөгөө өдөр нь тэр Али Мухаммедынд айлчилж очжээ. Энэ муу өгөр харамч жинхэнэ зочны ёсоор дайлж цайлахыг минь өгөөмөр гэж ойлгохгүй зүгээр тэнэглэж байна гэж бодох нь мэдээж. Иймд юуны өмнө өөрөө боловсон байх хэрэгтэй!» гэж Али Мухаммед боджээ. Тэгээд тэр гэртээ байсан бүх л идэх юмаа ширээнд өржээ. Адам-хан идэхээр болж дээ. Хэзээний дадсан ажил болохоор, ширээн дээр өрсөн хоол ундыг гэрийн эзэнд ч, хүүхдүүдэд нь ч үлдээлгүй тэр дор нь цэвэрлэчихжээ. Дахиад л бас нэмье гэжээ. Али Мухаммед бодож байгаад гэртээ байсан идэж уух юмаа цөмийг нь хуу хамж зочныхоо өмнө тавьжээ. Зочин хөлсөө арчиж байгаад, цөмийг идчихжээ. Тэгтэл Али Мухаммед бас бодож байгаад хүүхдүүддээ хадгалж байсан сүүлчийнхээ нөөцийг авчирч өгчээ. 

	Өлсгөлөн хүүхдүүд нь:

	— Хүүе, аав аа! Өнөөдөр бид юугаа идэцгээж, маргааш юугаар хооллох болж байна вэ? гэж уйлцгаажээ.

	— Чимээгүй байцгаа, та нарт тангараглаж хэлэхэд: — Өнөөдөр та нар нулимсаараа хооллоцгоож маргааш инээд баяслаар цадацгаана гэжээ. Адам-хан хичээнгүйлэн залбирч бурхны тусламжтайгаар амтат бэлэн хоолыг идэж дуусгажээ. Тэр арай чүү гэртээ явж ирээд гэдэс нь өвджээ. Али Мухаммед болон тосгоныхоо бүгд л Адам-ханы ховдгийг шоолж инээлдэцгээжээ. 

	Харин Али Мухаммед түүнтэй уулзаад:

	— Дайлж байгаа идээ хүнийх, гэдэс чинь өөрийнх гэдгийг дараа санаж яваарай гэжээ.

	 


ЦЭЦЭН ХҮН

	Адам-хан нэг удаа зам дээрээс тах олж гэнэ. «Энэ чинь юу гэсэн үг бил ээ?» гэж гайхжээ. Бодож бодож эцэст нь:

	— Аан! Энэ чинь залуу сар тэнгэрээс унасан хэрэг! гэж тааж дээ. 

	Адам-ханы халаасанд байх учиртай залуу сар орой тэнгэрт гарчихсан байхыг үзээд мань цэцэн ихэд гайхаж бодолд дарагдаад эцэст нь бас л:

	— Аан! Энэ чинь өнгөрсөн долоо хоногт хаягдсан миний морины тах байна. Ямар өндөрт гар аа вэ? гэж гайхсан гэдэг.

ҮНЭН НОМ

	Нэг удаа Адам-хан урт сахалтай, жижигхэн толгойтой хүмүүс ихэвчлэн тэнэг байдаг гэж нэг номоос уншсан ажээ. 

	«Гайхалтай юм» гэж Адам-хан бодоод «яг л миний тухай бичсэн юм шиг, би чинь тэнэг биш шүү дээ, би энийг яг мэдэж байна. Гэвч ухаантай хүн тэнэг болж харагдана гэдэг чинь» гэж боджээ. Адам-хан шүүж бодоод сахлыг хялбархан багасгаж болно, харин толгойг бас ихэсгэж болохгүй гэдэг шударга дүгнэлт гаргав. Түүнийхээ ч дагуу сахлаа атгаж байгаад үзүүрийг нь лаанд барьжээ. Сахал нь шатаж, түүний гарыг түлж эхлэв. Адам-хан тэсвэрлэж чадалгүй гараа автал сахал нь тэр аяараа шатчихав.

	— За ийм л явдал болсон юм даа. Номонд байсан үнэхээр үнэн байсан шүү, та минь гээд Адам-хан гунигтайяа санаа алджээ.

	ЯРУУ НАЙРАГЧ БА БАЯН

	Нэг удаа Адам-ханыг найран дээр гуйлгачин яруу найрагчийн дэргэд суулгажээ. Адам-хан үүнд дургүй байсан тул тэр залууг тохуурхаж нүүрийг нь улайлгаж олны доог болгохоор:

	— За, чи илжигнээсээ аль хэр хол явсан бэ дээ, хэлээч! гэжээ.

	Яруу найрагч, хоёр биеийнхээ хоорондох зайг нүдээрээ баримжаалаад:

	— Илжиг бид хоёр сөөм зайтай л байх шив дээ. Усан тэнэгээрээ чи улс амьтнаас хол хоцорч дээ гэж ёжтой хариулжээ.

	Үнэн ярьсан хүнд, хүн гомддоггүй гэхэд Адам-хан гомджээ. 

	Тэгээд яруу найрагчаас өшөө авахыг боджээ. Гэхдээ яаж авдаг бол? Дараах түүхийг уншаад мэдээрэй.

ЯРУУ НАЙРАГЧ БА МӨНГӨ

	Сайхан хүүхэнд царайгаа харах толь хэрэгтэй байдаг шиг, энх тайванд сэтгэл юүгээн тольдох яруу найрагч хэрэгтэй. Адам-ханы сэтгэл цог жавхлангаар гуа сайхнаас ялгагдахгүй бөгөөд тэр үнэн царайгаа нэг их харахыг хүсдэггүй байжээ. 

	Тэр, яруу найрагчийг дуудаж уулзаад:

	— За эрхэм минь! Чи миний бүх л магтаж болох чанарыг магтаад нэг сайхан ерөөл бичихгүй юу? Би чамд шанг нь гомдоохгүй өгнө гэжээ.

	Яруу найрагч бодож бодож... 

	Яруу найраг - ядуу зүдүүгийн эх гэж ярьцгаадаг. Энэ нь ч үнэн. Хэн жингэнэм үгний хойноос хөөцөлдөнө тэр жингэнэсэн зоосыг алдана, хэн сайхан зохицсон дууг олж сонсоно түүнд мөнгө дуугарахгүй. Мань найрагч ядуу хүн байж. Бас бусдын л адил найрагч байж. Гэхдээ тэр бээр юм идмээр байжээ. Хэн ч эс тэгж бодох билээ дээ.

	Яруу найрагч маань бодож бодож зөвшөөрчээ. Тэр тэнэг, харамчийн нэр төрийг дуурьсган магтаалын дуу зохиожээ. Дуу муухай болжээ. Захиалсан хүнээс өөр хэнд ч тэр дуу таашаагдаагүй бөгөөд нэг ч хүн ширээний ард ч, ажил дээрээ ч түүнийг дуулдаггүй байжээ. Адам-хан ч гэсэн хөлс төлөхөөс татгалзжээ. Түүнд яруу найрагч амласан үгийг нь сануулахад, тэр:

	— Өө! Чиний дууны үг надад таашаагдсан, тэгэхээр миний энэ таашаалын үг шан нь болж байгаа юм. Ха-ха-ха гэжээ. 

	Яруу найрагч бодож бодож:

	Ядуу зүдүү байдал бол яруу найргийн эх гэж ярьцгаадаг. Энэ ч үнэн ажээ. Дүүрэн сэтгэл, хоосон гэдэс хоёроос сайхан дуу төрдөг. Тийм ч учраас ядуу хүн яруу дуулдаг.

	Яруу найрагч маань мөнгөний тухай бодохгүйгээр шинэ дуу бичиж эхэлжээ. Дуундаа тарган, цатгалан, ховдог, мунхаг, баян бүгдийг элэглэж шоолжээ. Дуу сайхан болжээ. Тэр дуу Адам-ханаас бусад бүх хүнд таалагдаж, түүнийг бүгд л ширээний ард, ажил дээрээ ч Адам-ханы цонхны дор ч дуулдаг болжээ. 

	Баян үүнийг тэвчиж чадсангүй, өөрөө сүүлдээ яруу найрагч дээр ирж:

	— Би чиний шинэ дууны үгэнд дургүй байна. Чамд тавин алтан зоос өгье, ахиж чи ийм дуу бүү зохиогоорой, болох уу? гэжээ.

	Яруу найрагч Адам-ханаас мөнгийг авсан эсэхийг мэдэхгүй. Гэхдээ яруу найраг ба ядуугийн зовлон хоёр одоо болтол алаг бөөрний сүлбээтэй, амин зүрхний холбоотой байдаг юм.

МЭДЭМХИЙ УДИРДАГЧ

	Адам-ханы баяныг хаан сонсоод, түүнийг удирдагчаар томилсон юм гэнэ лээ. Энэнд гайхах ч юу байх вэ. Хаад бүгд л адилхан ихэс дээдсээ томилохдоо ингэж бодоцгоодог шүү дээ. «Би ч баян, тэр ч баян. Би улс орны удирдагч, тэр тосгоны удирдагч л болно биз. Үнэндээ тэрийг тэнэг гэж ярьцгаадаг, гэхдээ итгэж болно гэж үү? Миний тухай ч мөн ингэж ярьцгаадаг шүү дээ» 

	Ингээд Адам-хан том хүн болжээ. Али Мухаммед үүнийг сонсоод, түүнтэй уулзахаар ирж гэнэ. Гэтэл өөрийнхөө хөршийг шинэ удирдагч маань хөндий хүйтэн харж:

	— Чи чинь хэн гэгч вэ? Чамд юу хэрэгтэй вэ? гэжээ.

	— Мөөн! Чи чинь өндөр мэдэлтэй болчихоороо хүн танихаа больчихдог хэрэг үү? Хэтэрхий дээгүүр дүүхэлзээд байвал чи улс амьтанд адгийн өчүүхэн амьтан гэж хэлэгдэх болно доо, чи харж л байгаарай гэж Али Мухаммед хэлжээ.

	— Юу гэнэ ээ? Тэдний дээр нь л гарч байж удирдана шүү дээ гэж Адам-хан санаа алджээ.

	— Ихэнх нь дээрээс удирдах гэж байгаад, унаж байсан юм шүү гэж Али Мухаммед хэлжээ.

	— Яаж удирдах хэрэг болж байна? Доороос нь уу?

	— Үгүй дотроос нь гэж Али Мухаммед хариулжээ.

	 


БОРООНЫ ҮҮЛ ҮҮ, АЛЬ ЭСВЭЛ... 

	Хоёр найз тариан талбайгаас буцаж явжээ. Нэг нь тэнгэр харж:

	— Найз минь хараач хө, ямар сонин үүл вэ! Манай тариаланд бороо авчирч байна даа гэжээ.

	— Үгүй манай талбайн хажуугаар өнгөрч хөршийн талбайд асгарна гэж бодож байна гэж нөгөө нь хариулжээ. Гэхдээ үүнд аюултай юм юу ч алга, тэдэнд мөн бороо хэрэгтэй л байгаа шүү дээ гэж нөгөө нь хариулжээ. 

	Энэ үед Адам-хан замаар явж байжээ. Тэр ярианд оролцож:

	— Борооны үүл биш, мөндрийн үүл байна. Танай ч, хөршийн чинь ч тариаг мулт цохино доо гэж баян баргар царайлан хэлжээ. 

	Тариачид маш их гутарч төлөгчийг зоджээ. Энэ үед салхи гарч үүл сарниж гэнэ. Тэр үүл бороо ч авчирсангүй, мөндөр ч буулгасангүй мууд дуртай хүнд хөх няц үлдээгээд л сарнижээ.

	За их баярлалаа, энэнд чинь!

	 


ЗУРХАЙЧ ЗОВСОН НЬ

	Нэгэн тосгонд зурхайч амьдран суудаг байжээ. Тэр маш эрдэмтэй бөгөөд Адам-хан баяныг тэнэг, шүүгч Ахмед-агаг хахуульч гэж одоор тоолж мэдсэн ажээ. Түүнгүйгээр ч энэ бүгдийг мэддэг байжээ. Гэхдээ Адам-ханы тэнэгийг хүмүүс тааж мэдээгүй байжээ. Яагаад гэвэл түүнийг мэндэлсэн өдөр Сириус од яагаад ч юм дээ тэнгэрт гарахаа мартчихжээ. Ахмед-агаг шүүгчийн албанд томилох тэр өдөр нарны аймгийн дохиогоор зальхай гараг Санчир бүгдэд хор хүргэх гэж тэнгэрт гарсан ажээ. Үүнээс болж дуртай ч, дургүй ч хээл хахуул авах болж дээ... 

	Мань зурхайчийн алдар цуу удахгүй хааны сонорт хүрчээ. Үүнд гайхах юм ердөө ч алга. Од тоологчийг хаан ордондоо урьжээ. Тэгээд л зурхайч маань аян замдаа гарчээ. Тэр бүтэн өдөржин явж гэнэ. Орой түүнийг нэгэн тариачин эр хараад: «Замын хүн явж байна уу даа, сахал дээр нь аян замын тоос дарчихсан байх чинь. Түүнийг гэртээ урьж тус болж, сайн үйлс бүтээе» гэж боджээ. 

	Зурхайч хооллож аваад, гэрийн эзэнд:

	— Чи Альдебаран одын арван хоёр нэрийг бүгдийг мэдэх үү?

	— Мэдэхгүй гэж гэрийн эзэн буруугаа хүлээжээ.

	— Чи тэгвэл бүдүүлэг, тэнэг хүн! Чиний амьдралын чинь тэн хагас дуусчхаж гэж бод гэжээ.

	Баярлалаа гэхийн оронд хэлж байгаа нь энэ үү? гэж бодоод:

	— Гэхдээ чи булантай бүхэн хатуу биш, бөөрөнхий болгон зөөлөн биш гэдгийг мэдэх үү? гэв.

	— Од тоологч бид нарт энийг мэдэх ямар хэрэг байна?

	— Тэгвэл чи өнөө шөнө нойргүй гэж мэд гэжээ. 

	Тариачин од тоологчид булантай дэрний оронд бөөрөнхий чулуу шургуулжээ. Манай зурхайч маань шөнөжингөө нойргүй хөрвөөж, амарч чадсангүй өглөө болгож, цаашаа явжээ. 

	Замд нь нэгэн сайн санаат хүн тэргэндээ түүнийг суулгаад явахгүй юу гэхэд зурхайч хавирган сар, сүүлт одны тухай юу ч мэдэхгүй мангуу, чиний амьдралын тэн хагас үрэгдчихэж гэж түүнд хэлжээ. Тэгвэл замын хань нь түүнд хариу хэлэхийн оронд тэрэгнээсээ буулгаж хаячхаад:

	— Хэрэв чи эелдэг зан, талархал гэж юу болохыг мэддэг сэн бол өнөөдөр нийслэл хотод очих байсан биз ээ. Ингэж явгаар сажлахад чинь өдөр хоног чамд алдагдсан гэж бод гэжээ.

	Зурхайч том голын эрэгт хүрчээ. Эргээр удаан дэвсэлж гэнэ. Тэгтэл нэгэн сайн санаат загасчин завиндаа түүнийг суулгаж нөгөө эрэгт хүргэж өгөхөөр болжээ. Гэтэл ухаантан маань ингэж асууж л дээ:

	— Хэрвээ нар газар дээр унавал юу болох бол, чи мэдэх үү? гэжээ.

	— Мэдэхгүй, үүнийг хэзээ ч мэдэхгүй биз ээ гэж найдаж байна.

	— Чиний амьдралын чинь тэн хагас хий дэмий талаар үрэгдэж гээд зурхайч түүнийг тэнэг, өөрийгөө ухаантай гэдгийг загасчинд тайлбарлаж өгчээ. 

	Загасчин гомдож:

	— Харин чиний амьдрал талаар дэмий үрэгдсэн биш үү! гэж хэлээд зурхайчийг завинаасаа аваад чулуудчихжээ.

	Загасчин эргэж харалгүй тэр чигтээ явчхаж болох боловч түүний зүрх нь чичирч, ач тус хариулж мэдэхгүй ухаантныг эрэг дээр чирч гаргаад:

	— Чи гэртээ байх үедээ эзнээ, холын замд ханиа, завинд сэлүүрчээ хүндэл, гэхдээ чиний ухаан чинь тэнгэрт хүрэх үед л хэрэг болох биз ээ! гэж хэлэв.

	Зурхайч энэ сургамжуудаас улам ухаантай болсон гэж та нар бодож байна уу? Та бүгд дэмий л тэгж бодоцгоож байна. Дараах түүхийг уншаад өөрсдөө итгэх биз ээ.

	 


ЗУРХАЙЧ ЭНДҮҮРСЭН НЬ

	Зурхайч ордонд морилжээ. Хаад түүнийг бишрэн шүтэж, магтаж, өдөр болгон өөрийнхөө нүдний өмнө түүнийг авчруулдаг байжээ. 

	Тэгээд нэг удаа:

	— За хө, таагаарай!

	Зарлиг буулгагчид ирээдүйд яах бол, ийх бол гэж зовох юмгүй өөхтэй мах идэх, их унтахаас өөр юм мэдэхгүй, нэг үгээр хэлэхэд санаа амар байдаг. Гэхдээ хаан нэг удаа амьдрах хугацаа хэр үлдэж байгааг мэдэж өгөхийг түүнээс хүсжээ. 

	Зурхайч үзээд:

	— Чи одоо арван жил амьд явах юм байна гэжээ. 

	Хаанд энэ хугацаа бага юм шиг санагджээ. Тэр санаа сэтгэлээр унаж өвчилжээ. Тэгээд их сайд хааныг байхад зурхайчаас сайхан үг сонсох гэж:

	— Зурхайч аа, чиний амьд явах хугацаа одоо их үлдсэн үү? гэжээ. Тэр даруй ухаантан өөрийнхөө одны хүрдийг бодож:

	— Надад бол хорин жил амьдрах хугацаа үлдсэн байна гэж гэнэ.

	— Түүний толгойг ав! гэж их сайд тушаажээ. 

	Ингээд зурхайч үгүй болжээ.

	— Зурхайч өөрөө өөрийгөө хуурсан байхад түүнд итгэх хэрэг байна уу? гэж их сайдыг хэлэхэд хаан тэр дороо эдгэрч зүгээр болжээ... 

	Зурхайч бүгд тэнэг гэж бодож байна уу? Та нар дэмий тэгж бодоцгоож байна. Дараах түүхийг уншаад та нар өөрсдөө итгэх болно.

	 


УРАН УХААНТАЙ ЗУРХАЙЧ

	Хаан нэг өдөр бүх шүдээ унаж гэж зүүдэлсэн тухай хүмүүс ярьцгаажээ. Тэр цаазаар авхуулсан хүний оронд авсан зурхайчаа өөр дээрээ дуудаж ирүүлээд зүүд гэж юу болохыг тайлбарлаж өгөхийг хүсжээ.

	— Зүүд гэдэг бол муу ёр. Чиний садан төрлийн бүх хүн чамаас өмнө үхнэ гэж зурхайч хэлжээ.

	Хаан муу ёрд итгэж, маш ихээр гашуудан зурхайчийг шоронд хорьжээ. Хэд хоног өнгөрсний дараа түүнийг дахин дуудаж авчраад зүүднийхээ утгыг хэлж өгөхийг шаардав.

	— Эзэнтэн минь, би алдаж. Энэ зүүд гэдэг бол сайн ёр. Чи өөрийнхөө бүх садан төрлийнхөөс урт насална гэж зурхайч хэлжээ. 

	Тэр даруй хаан ухаант хүнээ шагнажээ. Тэр урьд нь муу ёрд итгэдэг байсан хүн чинь одоо сайн ёрд итгэхгүй байж яахин чадах билээ.

	 


ТАХИАНЫ ҮҮРЭН ДЭХ ШОНХОР

	Нэг удаа анчны шонхор алга болжээ. Анчин түүнийг удаан эрсэн боловч олдохгүй байв. Түүнийг зах дээгүүр явж байхад нэг эмгэн түүнд:

	— Сайн хүн минь надаас энэ шувууг худалдаж аваач! гэжээ. Долоо хоногийн өмнө энэ шувуу цонхоор нисээд орж ирсэн юм. одоо юу ч идэж уухгүй уйтгарлаад л байдаг болчихлоо гэжээ. Анчин өөрийнхөө шонхор мөн гэдгийг мэдээд:

	— Чи түүнийг хаана байлгаж байсан бэ? гэж анчин сонирхов.

	— Тахианы байранд.

	— Тэгвэл тэр бүх тахиаг чинь алаад дууссан биш үү?

	— Үгүй номхон амьтан байна лээ.

	Анчин тахианы байранд орж харсан чинь үнэндээ түүний шонхор мөн байлаа. Ямар хачин болчихсон байсан гэж санана... 

	— Эрхэм минь, чи яах гэж түүний хошууг тайрсан юм бэ?

	— Будаа өгсөн чинь махир хошуугаараа түүж идэж чадахгүй болохоор нь өрөвдөөд ингэж тайрвал түүж идэж чадна гэж бодсон юм.

	— Яах гэж хумсыг нь авсан юм бэ?

	— Зүгээр суухгүй, үргэлж юм эвдчих гээд зулгааж, тас татчих гээд байлаа. Түүний хумс нь маш урт, дэндүү том болоод явахад нь саад болдог юм болов уу гэж бодоод авчихсан. Далавчийг нь ч бас тайрчихсан юм сан гэжээ. 

	Анчин шонхроо аваад гэртээ авчирч дэгдээхэйд нь үзүүлээд шонхорт:

	— Хэрэв чи тахиа биш бол тахианаас хөндийр. Яагаад гэвэл шонхор тахианы байранд байснаас тахианууд шонхруудын дунд байвал осолгүй. Гэхдээ хошууг чинь тэгшилж, хумсыг чинь авч, далавчийг чинь тайрчхаад тэвш дүүрэн будаа хийж өгөөд байя гэж хэлжээ.

	 


ХӨЛ НЬ ӨВДДӨГ БИЧЭЭЧ

	Нэг өдөр бичээчийг нэгэн хүн захиа бичээд өгөөч гэж гуйжээ.

	— Чадахгүй ээ! Миний хөл өвдөөд байна.

	— Би чамайг хааш нь ч явуулах гээгүй шүү дээ, хөл үүнд чинь ямар хамаатай юм бэ?

	— Өө эрхэм минь! Надаар захиа бичүүлсэн хүн бүр дараа нь намайг аваачих гэж ирдэг юм. Яагаад гэвэл бичсэн захидлаа би л уншихаас биш өөр хүн гаргадаггүй юм.

	 


ХОЁР БИЧЭЭЧ

	Нэг удаа хоёр бичээч уулзсан тухай ингэж ярьцгаадаг.

	— Сайн сууж байна уу? гэж нэг нь асуужээ.

	— Бурхны ерөөлөөр, сайн сууж байна.

	Хүмүүст захиа, энэ тэр зүйл бичиж өгөөд л дараа нь энэ бичсэн захиа, занаагаа хүмүүст уншиж өгдөг, яагаад гэвэл миний бичгийг хэн ч ойлгож гаргаж уншиж чаддаггүй. Иймд хүмүүст би хоёр дахиад хэрэг болдог, хүмүүс надад хоёр дахиад хөлс өгдөг гэж нөгөө нь хариулав.

	— Би заяа нь хаясан хүн юм аа. Би хоёр дахь ашгийг нь хүнд хүргэж ч чаддаггүй, хоёр дахь хөлс авч чиг чаддаггүй хүн байгаа юм. Би зөвхөн захиа бичдэг, надад түүнийг унших хэрэг гардаггүй харин бусад хүмүүс яадгийг бүү мэд, бичсэнээ би өөрөө л лав гаргадаггүй юм даг гэжээ.

	 


ИЛЖИГ БУХ ХОЁР

	Нэгэн тариачны пүнзэнд бух, илжиг хоёр байжээ. Бухад өдөр болгон хүнд хүчир ажил оногддог, харин илжиг их амардаг байжээ. Сүүл сүүлдээ бух турж, ачаагаа дийлэхээ болиход тэр найз илжигтээ зовлон тоочиж хувь заяандаа гоморхжээ. 

	Илжиг удаан ч бодсонгүй:

	— Найз минь, чи өнөөдөр орой болохлоор өвчтэй болоод, өвс битгий идээрэй. Чамд ажлыг чинь хөнгөвчилж магад гэж зөвлөв. 

	Бух толгойгоо дохиж:

	— Мэргэн арга! гэж зөвшөөрчээ.

	Нөгөө өдөр нь тариачин, бух өвс идээгүйг хараад, санаа нь зовж, нээрээ л түүнийг пүнзэнд үлдээчхэв. Одоо бүх ажил илжигт иржээ. Илжиг орой нь маш ядарчихсан пүнзэндээ буцаж ирэхэд бух түүнээс:

	— Дүү минь, ажил хэрэг ямар байна? Яагаад чи ийм уйтгартай байна вэ? гэхэд илжиг:

	— Баярлалаа, миний ажил бүтэмжтэй сайхан байна. Гэвч би өнөөдөр эзний хэлсэн үгийг сонсоод айж байна. Хэрвээ бух ахиад гурав, дөрвөн өдөр өвдөх юм бол турахаас нь өмнө түүнийг нядлах хэрэгтэй гэж байна гэв. 

	Бух айсандаа орой нь өгсөн бүх өвсийг иджээ. Эзэн үүнийг хараад:

	— Бурхны өршөөлөөр зүгээр болчхож ээ! гэж баярлаж гэнэ. Нөгөө өдөр нь илжиг дахиад л пүнзэндээ үлдэж, бухыг ажилд нь зүтгүүлжээ.

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

